Nr. ................/.............................2022

**REFERAT DE APROBARE**

***pentru modificarea Ghidului de finanţare*** ***din anul 2021*** ***a Programului privind creşterea eficienţei energetice şi gestionarea inteligentă a energiei în clădirile publice, aprobat prin Ordinul ministrului mediului, apelor şi pădurilor nr. 2057/2020***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea Ghidului de finanţare din anul 2021 a Programului privind creşterea eficienţei energetice şi gestionarea inteligentă a energiei în clădirile publice, aprobat prin Ordinul ministrului mediului, apelor şi pădurilor nr. 2057/2020,*** cu modificările și completările ulterioare.

Baza legală a proiectului de ordin supus aprobării o constituie prevederile art. 12 alin. (4) din Ordonanța de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare, potrivit cărora ”*Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului.”*

Printre modificările efectuate față de varianta în vigoare a Ghidului de finanțare aprobat prin Ordinului ministrului mediului, apelor şi pădurilor nr. 2057/2020 cu modificările și completările ulterioare, cele mai importante sunt cele care privesc următoarele aspecte:

* Au fost dublate sumele, prevăzute la art.5, astfel:

-6.000.000 lei pentru comune cu o populaţie de până la 5.000 de locuitori inclusiv;

-12.000.000 lei pentru comune cu o populaţie de peste 5.001 locuitori;

-16.000.000 lei pentru oraşe;

-28.000.000 lei pentru consilii judeţene;

-28.000.000 lei pentru municipiul de rang 0;

-28.000.000 lei pentru municipii de rang I;

-20.000.000 lei pentru municipii de rang II;

-24.000.000 lei pentru subdiviziunile administrativ-teritoriale ale municipiului Bucureşti

* Procentul aferent reducerii procentuale a consumului total de energie primară a fost crescut la 55%;
* au fost introduse ca eligibile soluțiile pentru recuperarea și reutilizarea apei pluviale;
* a fost eliminată analiza pe bază de punctaj.
* au fost eliminate ca aligibile cheltuielile pentru taxe pentru acorduri, avize conforme şi autorizaţia de construire, avand în vedere că certificatul de urbanism, avizele și acordurile nu vor mai fi obligatorii la depunerea dosarului de finanțare;
* S-a stabilit că certificatul de urbanism, avizele și acordurile nu sunt obligatorii la depunerea dosarului de finanțare. În situația în care anumite componente nu sunt considerate necesare în conținutul DALI/SF, se va motiva de către proiectant în acest sens;
* Având în vedere că nu va mai există punctaj, au fost eliminate următoarele documente, care se depuneau opţional pentru obţinerea punctajului:

-proiectul tehnic de execuţie

-autorizaţia de construire pentru realizarea investiţiei

-anunţul/invitaţia de participare în SEAP pentru servicii de proiectare pentru realizarea investiţiei;

Prevederile ghidului se aplică sesiunilor de finanţare lansate în cadrul Programului privind creşterea eficienţei energetice şi gestionarea inteligentă a energiei în clădirile publice, după intrarea în vigoare a prezentului ordin.

Modificările la *Ghidul de finanțare din anul 2021 a Programului privind creşterea eficienţei energetice şi gestionarea inteligentă a energiei în clădirile publice, aprobat prin Ordinul ministrului mediului, apelor şi pădurilor nr. 2057/2020,* astfelcum sunt înaintate prin prezentul proiect, au fost avizate în ședința Comitetului director al Administrației Fondului pentru Mediu din 12.12.2022.

Față de cele de mai sus și ținând seama de motivele invocate, vă rugăm să analizați și să aprobați ***proiectul de ordin pentru modificarea Ghidului de finanţare din anul 2021 a Programului privind creşterea eficienţei energetice şi gestionarea inteligentă a energiei în clădirile publice, aprobat prin Ordinul ministrului mediului, apelor şi pădurilor nr. 2057/2020.***

**PREȘEDINTE,**

 **Laurențiu Adrian NECULAESCU**